**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS 2018–2020 METŲ STRATEGINIO VEIKLOS PLANO PATVIRTINIMO**

1. **Sprendimo projekto esmė, tikslai ir uždaviniai.**

Lietuvos Respublikos vietos savivaldos įstatymo 6 straipsnio 22 dalyje nustatyta, kad savivaldybių savarankiška funkcija yra strateginių veiklos planų rengimas, o 16 straipsnio 2 dalies 40 punkte nustatyta, kad savivaldybės tarybos kompetencija yra tvirtinti savivaldybės strateginius veiklos planus.

Vadovaujantis Vietos savivaldos įstatymo 103 straipsnio 3 dalimi, strateginis veiklos planas yra strateginio planavimo dokumentas, kuris rengiamas 3 metų laikotarpiui (kiekvienais metais jį tikslinant), detalizuoja savivaldybės strateginio plėtros plano ir savivaldybės atskirų ūkio šakų (sektorių) plėtros programų tikslų ir uždavinių įgyvendinimą ir sudaromas atsižvelgiant į planuojamus savivaldybės finansinius ir žmogiškuosius išteklius.

Klaipėdos miesto savivaldybės strateginiame veiklos plane (toliau – SVP) atsižvelgiant į Klaipėdos miesto savivaldybės ilgos trukmės strateginio planavimo dokumentus, savivaldybės tarybos priimtus sprendimus (įtakojančius savivaldybės institucijų veiklos organizavimą bei finansavimą) bei aplinkos analizės išvadas, suformuota savivaldybės misija, strateginiai tikslai, aprašytos savivaldybės vykdomos programos, siekiami rezultatai ir nurodytos lėšos bei finansavimo šaltiniai programoms įgyvendinti.

Sprendimo projekto tikslas – patvirtinti SVP, kuriuo vadovaujantis organizuojama savivaldybės veikla, pagal kurio programas sudaromas savivaldybės biudžetas.

1. **Projekto rengimo priežastys ir kuo remiantis parengtas sprendimo projektas.**

SVP rengimo ir derinimo procedūros nustatytos Klaipėdos miesto savivaldybės strateginio planavimo tvarkos apraše, patvirtiname Klaipėdos miesto savivaldybės tarybos 2017 m gruodžio 21 d. sprendimu Nr. T2-332.

SVP projektas parengtas vadovaujantis Klaipėdos miesto savivaldybės tarybos 2013 m. balandžio 26 d. sprendimu Nr. T2-79 patvirtintu Klaipėdos miesto savivaldybės 2013–2020 m. strateginiu plėtros planu (keistas 2015 m. liepos 30 d. savivaldybės tarybos sprendimu Nr. T2-174; 2018 m. sausio 2 d. savivaldybės tarybos sprendimu Nr. T2-262), Klaipėdos miesto savivaldybės tarybos 2015 m. liepos 30 d. sprendimu Nr. T2-187 patvirtintais Klaipėdos miesto savivaldybės 2015–2019 metų veiklos prioritetus, kitais savivaldybės tarybos sprendimais, įtakojančiais savivaldybės veiklos organizavimą bei finansavimą.

**3. Sprendimo projekto rengimo metu gauti specialistų vertinimai.**

Sprendimo projektas derinamas su Teisės skyriumi, Finansų ir turto departamentu, departamentų direktoriaus – savivaldybės asignavimų valdytojais. Neigiamų vertinimų negauta.

1. **Išlaidų sąmatos, skaičiavimai, reikalingi pagrindimai ir paaiškinimai.**
   1. **SVP sandara.**

SVP projektas sudarytas iš šių sudėtinių dalių: misija, veiklos kontekstas, strateginiai tikslai, programos, vertinimo kriterijai (efekto, rezultato ir produkto). SVP projektas vadovaujantis Lietuvos Respublikos Vyriausybės 2014 m. gruodžio 15 d.  nutarimu Nr. 1435 patvirtintomis Strateginio planavimo savivaldybėse rekomendacijomis. SVP sandaros schema pateikiama aiškinamojo rašto priede Nr. 1.

**4.2. SVP rengimo formos ir sutartiniai žymėjimai.**

SVP sudaro 4 formos:

1) *Veiklos kontekstas* – šioje formoje pateikiama savivaldybės misija, aprašomi savivaldybės veiklos prioritetai, savivaldybės strateginiai tikslai bei efekto kriterijai.

2) *Programos aprašymas –* šioje formoje įvardijamos programų tikslų, uždavinių bei priemonių formuluotės bei rezultato vertinimo kriterijų formuluotės bei jų reikšmės. Šioje formoje taip pat nurodomi su programa susiję įstatymai ir kiti norminiai dokumentai bei sąsajos su Klaipėdos miesto savivaldybės 2013-2020 metų strateginiu plėtros planu.

3) *Programos tikslų, uždavinių, priemonių ir priemonių išlaidų suvestinė –* šioje formoje detalizuojamas kiekvieno tikslo įgyvendinimas, t.y. nurodomi vienas ar keli uždaviniai, nukreipti į atitinkamo programos tikslo įgyvendinimą. Kiekvienas uždavinys detalizuojamas pagal konkrečias priemones, nurodant asignavimų valdytoją (pateikiamas kodas), kiekvienai priemonei įgyvendinti planuojamas lėšas 2018 m. bei numatomą lėšų poreikį 2019 ir 2020 m.

Lentelės grafoje *„Produkto vertinimo kriterijaus pavadinimas, planas“* pateikiamos programos produkto vertinimo kriterijų formuluotės bei planuojamos reikšmės 2018-2020 m.

Pirmosios dvi formos pateikiamos *Microsoft Word* formate. Formos „*Programos tikslų, uždavinių, priemonių ir priemonių išlaidų suvestinė“* pateikiamos *Microsoft Excel* formate. Papildomuose darbalapiuose „Aiškinamoji lentelė“ *Microsoft Excel* formate pateikiama papildoma medžiaga – priemonių, kurios yra sustambintos, detalizavimas.

Prie 2018-2020 m. SVP, kaip priedas, teikiamas tvirtinti Investicinių projektų sąrašas. Minėtame sąraše išvardinti savivaldybės vykdomi investiciniai projektai ir nurodytos jų preliminarios vertės bei finansavimo šaltiniai.

**5. Lėšų poreikis sprendimo įgyvendinimui.**

SVP programose numatytas vykdyti priemones planuojama finansuoti numatyta iš įvairių finansavimo šaltinių – savivaldybės biudžeto (iš jo – valstybės biudžeto specialiosios tikslinės dotacijos, valstybės investicijų programos, savivaldybės aplinkos apsaugos rėmimo specialiosios programos lėšos, pajamų už biudžetinių įstaigų paslaugas ir patalpų nuomą lėšos, paskolų lėšos), Savivaldybės privatizavimo fondo, Europos Sąjungos fondų ir programų, Lietuvos Respublikos valstybės biudžeto, Kelių priežiūros ir plėtros programos ir kitų lėšų.

2018 m. SVP programoms numatoma išleisti 212,3 mln. Eur iš įvairių finansavimo šaltinių. Iš jų didžiąją dalį sudaro savivaldybės lėšos – 186, mln. Numatoma, kad ES paramos lėšos sudarys 7,3 mln. Eur, VĮ Klaipėdos valstybinio jūrų uosto direkcijos lėšos – 1,6 mln. Eur. Išsamesnė informacija apie programų finansavimą 2018 m. pateikiama aiškinamojo rašto 2-ame priede.

Reikia atkreipti dėmesį, kad kitų ateinančių dviejų metų – 2019 m. ir 2020 m. SVP programų finansavimo apimtys iš savivaldybės biudžeto ir kitų finansavimo šaltinių yra nurodomos remiantis savivaldybės biudžeto asignavimų valdytojų pateiktu lėšų poreikiu bei yra preliminarios. Planuojama, kad 2019 m. SVP programoms įgyvendinti prireiks 228,1 mln. Eur, o 2020 m. – 215,3 mln. Eur (iš visų finansavimo šaltinių).

**6. Galimos teigiamos ar neigiamos sprendimo priėmimo pasekmės.**

Teigiamos pasekmės – bus patvirtintas SVP, kuriuo remiantis organizuojama savivaldybės veikla.

Neigiamų pasekmių nenumatoma.

PRIDEDAMA:

1. Klaipėdos miesto savivaldybės 2018-2020 m. strateginio veiklos plano sandaros schema, 1 lapas (aiškinamojo rašto priedas Nr. 1);
2. Klaipėdos miesto savivaldybės strateginio veiklos plano programų lėšų suvestinė 2018 m. - 2018 m. 1 lapas (aiškinamojo rašto priedas Nr. 2);
3. Klaipėdos miesto savivaldybės 2018-2020 m. strateginio veiklos plano programų tikslų, uždavinių, priemonių, priemonių išlaidų ir produkto kriterijų detalios suvestinės, 102 lapai (aiškinamojo rašto priedas Nr. 3).

Strateginio planavimo skyriaus vedėja Indrė Butenienė